ภงด.94 ภาษีเงินได้ครึ่งปี (ตอน 3)
วันนี้เป็นเรื่องเกี่ยวกับค่าลดหย่อนในการคิดคำนวณภาษีเงินได้บุคคลธรรมดาครึ่งปี
7 ก.ย. 2555

โดย...สมชาย ชูเกตุ
วันนี้เป็นเรื่องเกี่ยวกับค่าลดหย่อนในการคิดคำนวณภาษีเงินได้บุคคลธรรมดาครึ่งปี 
ประมวลรัษฎากรได้แบ่งค่าลดหย่อนออกเป็นหลายประเภท จำนวนเงินที่ให้หักก็มากน้อยแตกต่างกัน การนำค่าลดหย่อนมาคิดคำนวณภาษีเงินได้บุคคลธรรมดาครึ่งปี กฎหมายกำหนดให้นำมาหักลดหย่อนได้เพียงกึ่งหนึ่งเท่านั้น สรุปได้ดังนี้
ค่าลดหย่อนส่วนบุคคล ผู้มีเงินได้หักได้ 1.5 หมื่นบาท คู่สมรสที่ไม่มีเงินได้หักได้ 1.5 หมื่นบาท บุตรหักได้คนละ 7,500 บาท แต่ถ้าบุตรเรียนหนังสือจะหักได้ 7,500 บาท แต่จะหักบุตรได้ไม่เกิน 3 คน
กรณีที่ผู้เสียภาษีเป็นห้างหุ้นส่วนสามัญหรือคณะบุคคลที่มิใช่นิติบุคคล จะหักลดหย่อนได้เพียง 3 หมื่นบาท กองมรดกที่ยังมิได้แบ่งจะหักลดหย่อนได้ 1.5 หมื่นบาท สำหรับผู้ที่ถึงแก่ความตายระหว่างปีภาษีให้หักลดหย่อนได้เสมือนผู้ตายยังมีชีวิตอยู่ กล่าวคือหักได้ 1.5 หมื่นบาท 
ค่าเบี้ยประกันชีวิตที่ได้จ่ายไปจริงในช่วงเดือน ม.ค.-มิ.ย. ผู้มีเงินได้หักลดหย่อนได้เท่าที่จ่ายจริง แต่ไม่เกิน 5,000 บาท ค่าเบี้ยประกันชีวิตส่วนที่จ่ายเกินกว่า 1 หมื่นบาท แต่ไม่เกิน 9 หมื่นบาท เป็นเรื่องของการยกเว้นภาษี เบ็ดเสร็จผู้มีเงินได้หักลดหย่อนและยกเว้นภาษีรวมกันได้ไม่เกิน 9.5 หมื่นบาท กรณีคู่สมรสที่ไม่มีเงินได้ได้ทำประกันชีวิตไว้ จะหักลดหย่อนได้ไม่เกิน 5,000 บาท
ค่าลดหย่อนเพื่อการศึกษาบุตร การยื่นแบบเสียภาษีเงินได้ครึ่งปี ผู้มีเงินได้สามารถหักลดหย่อนเพื่อการศึกษาบุตรได้คนละ 1,000 บาท โดยนำบุตรมาหักได้ 3 คน กรณีสามีภรรยาต่างฝ่ายต่างมีเงินได้จะหักลดหย่อนเพื่อการศึกษาบุตรได้เพียงคนละ 500 บาทต่อบุตร 1 คนเท่านั้น
ดอกเบี้ยเงินกู้ยืม ที่ผู้มีเงินได้จ่ายให้แก่ธนาคารหรือสถาบันการเงินอื่น บริษัทประกันชีวิต สหกรณ์ หรือนายจ้าง สำหรับการกู้ยืมเงินเพื่อซื้อ เช่าซื้อ หรือสร้างอาคารอยู่อาศัย โดยจำนองอาคารที่ซื้อหรือสร้างเป็นประกันการกู้ยืม หักลดหย่อนได้ตามที่จ่ายจริงในช่วงเดือน ม.ค.มิ.ย. แต่ไม่เกิน 5,000 บาท ดอกเบี้ยเงินกู้ยืมส่วนที่จ่ายเกินกว่า 1 หมื่นบาท แต่ไม่เกิน 9 หมื่นบาท เป็นเรื่องของการยกเว้นภาษีของผู้มีเงินได้ เบ็ดเสร็จผู้มีเงินได้หักลดหย่อนและยกเว้นภาษีรวมกันแล้วไม่เกิน 9.5 หมื่นบาท ในการยื่นแบบเสียภาษีเงินได้ครึ่งปี
เงินสมทบกองทุนประกันสังคม ผู้มีเงินได้ที่จ่ายเงินสมทบกองทุนประกันสังคม หรือคู่สมรสที่ไม่มีเงินได้แต่ได้จ่ายเงินสมทบกองทุนประกันสังคม สามารถหักลดหย่อนได้เท่าที่จ่ายจริงในช่วงเดือน ม.ค.มิ.ย. โดยหักได้ไม่เกินคนละ 4,500 บาท
ค่าอุปการะเลี้ยงดูบิดามารดา หักลดหย่อนได้ทั้งบิดามารดาของผู้มีเงินได้และบิดามารดาของคู่สมรสที่ไม่มีเงินได้ โดยสามารถหักลดหย่อนได้คนละ 1.5 หมื่นบาท รวมแล้วหักลดหย่อนได้ไม่เกิน 6 หมื่นบาท ในการยื่นแบบเสียภาษีเงินได้ครึ่งปี ทั้งนี้บิดามารดาต้องมีอายุ 60 ปีขึ้นไป บิดาหรือมารดาต้องไม่มีเงินได้พึงประเมินเกินกว่า 3 หมื่นบาทขึ้นไปในปีภาษีนั้น และต้องมีหลักฐานหนังสือการอุปการะเลี้ยงดูจากบิดามารดา
ค่าอุปการะเลี้ยงดูผู้พิการ บิดามารดา สามีหรือภริยา บุตรชอบด้วยกฎหมาย หรือบุตรบุญธรรมของผู้มีเงินได้ บิดามารดาหรือบุตรชอบด้วยกฎหมายของสามีหรือภริยาของผู้มีเงินได้ หรือบุคคลอื่นที่ผู้มีเงินได้เป็นผู้ดูแลตามกฎหมายว่าด้วยการส่งเสริมและพัฒนาคุณภาพชีวิตคนพิการ หักลดหย่อนผู้พิการได้คนละ 3 หมื่นบาท คนพิการมีบัตรประจำตัวคนพิการตามกฎหมายว่าด้วยการส่งเสริมและพัฒนาคุณภาพชีวิตคนพิการ 
ค่าลดหย่อนที่สามารถนำมาหักในการคำนวณภาษีเงินได้บุคคลธรรมดาครึ่งปีมีดังที่กล่าวมาข้างต้น แต่หากท่านดูรายการในแบบ ภ.ง.ด.94 จะพบรายการยกเว้นภาษีอีกหลายรายการ สัปดาห์หน้าค่อยมาว่ากันต่อ สวัสดีครับ